দিল্লির বাতাস ফের ‘ভয়ানক’, জারি গ্র্যাপ-৪ বিধিনিষেধ

নয়াদিল্লি: মাঝে কিছুদিন স্বস্তি মিলেছিল, কিন্তু ফের ‘ভয়ানক’ হয়ে উঠল রাজধানীর বাতাস। দিল্লির (Delhi) বায়ু গুণমান সূচক (Air Quality Index) আবারও ৪০০ পেরিয়ে গেল। দূষণ নিয়ন্ত্রণ করতে ফের গ্র্যাপ-৪ বিধিনিষেধ আরোপ করেছে প্রশাসন।

শহরের ৩৭টি মনিটরিং কেন্দ্রের ২৬টিতেই বায়ু গুণমান সূচক (AQI) ৪০০ ছাড়িয়েছে। সবথেকে খারাপ অবস্থা জাহাঙ্গিরপুরী (৪৬৬), আনন্দ বিহার (৪৬৫) এবং বাওয়ানার (৪৬৫)। শেষ ক’দিনে বায়ুদূষণ ক্রমশ বেড়েছে কারণ বাতাসের গতি তেমন ছিল না। ফলে দূষণ এবং ঠান্ডা হাওয়ার বেগে সরে যেতে পারেনি, একই জায়গায় ঘনীভূত রয়েছে। গত দু’দিন ধরে দিল্লির সর্বনিম্ন তাপমাত্রা পাঁচের নীচেই রয়েছে।

আরও পড়ুন: প্রিয়াঙ্কার ‘প্যালেস্তাইন’ ব্যাগ নিয়ে ভূয়সী প্রশংসা প্রাক্তন পাক মন্ত্রীর

বায়ুর মান ‘ভয়ানক’ ক্যাটেগরিতে রয়েছে রোহিনি (৪৬২), লাজপত নগর (৪৬১), অশোক বিহার (৪৫৬), পঞ্জাবি বাগ (৪৫২) এলাকায়। ফলে বাধ্য হয়ে গ্র্যাপ-৩ বিধিনিষেধ আরোপ করা হয়েছিল। এই নিয়মে বন্ধ থাকে নির্মাণকাজ, জরুরি প্রয়োজন ছাড়া মানুষজন বাড়ির মধ্যেই থাকেন। কিন্তু বাতাসের মান ‘ভয়ানক’ হতেই দিল্লি-এনসিআর (Delhi-NCR) এলাকায় ফের গ্র্যাপ-৪ (GRAP-IV) জারি হয়েছে।

এই বিধিনিষেধে জরুরি পরিষেবা ব্যতীত ট্রাক-লরির দিল্লিতে প্রবেশ নিষিদ্ধ। তবে সিএনজি, এলএনজি, বিদ্যুৎচালিত ট্রাক এবং ডিজেল চালিত বিএস-৬ গাড়ি চলায় অনুমোদন রয়েছে। স্কুলের পঠনপাঠন অনলাইন করা হয়েছে। হাইওয়ে, রাস্তা, ফ্লাইওভার, ওভারব্রিজ, পাওয়ার ট্রান্সমিশন, পাইপলাইন, টেলিকমিউনিকেশন সহ সমস্ত রকম নির্মাণ এবং ভাঙার কাজ বন্ধ রাখা হয়েছে।